Video: Nando’s skeer gek met ‘Tembisa-tienling’‘n Skermgreep uit die Nando’s-advertensie. Een ding is gewis en dit is dat Suid-Afrikaners, ondanks al die uitdagings waardeur hulle in die gesig gestaar word, steeds ŉ onwrikbare sin vir humor behou. Die ganse land is tans aan die skater oor die kitskosgroep Nando’s se jongste advertensie, waarin hulle die gek skeer met die Tembisa-tienling, wat vroeër vanjaar wêreldwyd opslae gemaak het. Berigte het destyds die ronde gedoen van ŉ tienling wat binnekort in Tembisa, Gauteng, gebore sou word, net vir die land om later die teleurstellende nuus te ontvang dat die tienling nie bestaan nie. Dit nadat duisende Suid-Afrikaners hand in die sak gesteek het om die egpaar, wat beweer het dat hulle dié kroos verwag, onder meer geldelik by te staan – en uiteindelik uit te vind dit is ŉ bedrogspul. In die jongste Nando’s-advertensie, waarin ŉ prego-rolletjie en skyfies te koop aangebied word, steek die kitskosgroep die draak met die Tembisa-tienling, oftewel die “Ekurhuleni 11”. Die boodskap van die advertensie is dat Suid-Afrikaners dit nie kan bekostig om valse nuus vir soetkoek op te vreet nie, maar dat hulle wel die jongste Nando’s-aanbod kan bekostig. Die video, wat Donderdag op YouTube gedeel is, is reeds duisende kere gekyk en versprei ook tans soos ŉ veldbrand op sosiale media. Kyk hier na die advertensie: